2016. gada 23. augustā Noteikumi Nr. 573

Rīgā (prot. Nr. 42  25. §)

**Grozījumi Ministru kabineta 2010. gada 1. novembra noteikumos Nr. 1026 "Kārtība, kādā piešķir valsts un Eiropas Savienības atbalstu atklātu projektu iesniegumu konkursu veidā pasākumam "Lauku saimniecību modernizācija""**

Izdoti saskaņā ar

Lauksaimniecības un

lauku attīstības likuma

5. panta ceturto daļu

Izdarīt Ministru kabineta 2010. gada 1. novembra noteikumos Nr. 1026 "Kārtība, kādā piešķir valsts un Eiropas Savienības atbalstu atklātu projektu iesniegumu konkursu veidā pasākumam "Lauku saimniecību modernizācija"" (Latvijas Vēstnesis, 2010, 176. nr.; 2011, 16., 32., 97. nr.; 2012, 15. nr.; 2013, 131., 224. nr.) šādus grozījumus:

1. Izteikt 25. punktu šādā redakcijā:

"25. Sākot ar nākamo gadu pēc projekta īstenošanas vai pēc tam, kad pieņemts lēmums par projekta iesnieguma apstiprināšanu, ja projekts tiek īstenots piena liellopu vai cūkkopības nozarē, atbalsta saņēmējs piecu gadu periodā katru gadu līdz 1. jūlijam Lauku atbalsta dienestā iesniedz pārskatu par atbalsta saņēmēja saimnieciskās darbības rādītājiem ([4. pielikums](http://likumi.lv/doc.php?id=220705#piel4)) par iepriekšējo kalendāra gadu."

1. Papildināt III nodaļu ar 25.1 punktu šādā redakcijā:

"25.1 Ja atbalsta saņēmējs, īstenojot projektu piena liellopu vai cūkkopības nozarē, projekta uzraudzības laikā nesasniedz projekta mērķi, tas Lauku atbalsta dienestā ir tiesīgs iesniegt iesniegumu par grozījumiem projekta iesniegumā, paredzot projekta mērķa maiņu un norādot ekonomiskos vai sociālos apstākļus, kuru dēļ nepieciešams pārorientēt saimniecības darbību uz citu lauksaimniecības nozari. Ja Lauku atbalsta dienests pieņem lēmumu par grozījumu apstiprināšanu projekta iesniegumā, atbalsta saņēmējs atmaksā saņemto publisko finansējumu proporcionāli atlikušajam uzraudzības periodam par investīcijām, kas netiek izmantotas projekta turpmāko mērķu sasniegšanai."

Ministru prezidents Māris Kučinskis

Zemkopības ministrs Jānis Dūklavs